Der har været 94.331 mennesker forbi museets afdelinger i 2016. Det er en enorm stigning, meddeler museet.

Vendsyssel Historiske Museum har haft besøgsrekord i 2016. Hele 94.331 mennesker har besøgt museets fem afdelinger. Næsten alle afdelinger har haft fremgang i besøgstallet, særligt Hjørring-afdelingen har mærket en stor fremgang. - Afdelingen i Hjørring lå i flere år nede på omkring 10.000 besøgende, så nåede vi 17.000 i 2015 og nu hele 10.000 mere i 2016. Det er en tilfredsstillende fremgang, men der er potentiale til langt mere, siger museumsdirektør John Rendboe i en pressemedelelse. Dog har der været et dyk i besøgstallet på afdelingen i Mosbjerg. Men museumsdirektøren er tilfreds med den overordnede fremgang i besøgstallene. - Heldigvis er fremgangen i det store og hele godt fordelt på afdelingerne. Vores arbejde handler jo om selve menneskets identitet. Hvem er vi? Det har man behov for at vide, både som borger og turist, siger John Rendboe, Museumsdirektør på Vendsyssel Historiske Museum.